የዳሸን ባንክ ፕሬዚዳንትና ምክትላቸው ከኃላፊነታቸው ለቀቁ
የዳሸን ባንክ ፕሬዚዳንት አቶ ብርሃኑ ወልደ ሥላሴና ምክትል ፕሬዚዳንት አቶ አበበ ተክሉ የሥራ መልቀቂያቸውን አስገብተው ከኃላፊነታቸው ተነሱ፡፡ አቶ ብርሃኑ ባለፈው ዓርብ ለባንኩ ቦርድ ከኃላፊነታቸው መልቀቃቸውን የሚገልጸውን ደብዳቤ ማስገባታቸው ሲታወቅ፣ አቶ አበበ ደግሞ ከሳምንት በፊት ለፕሬዚዳንቱ ማስገባታቸውን ለማወቅ ተችሏል፡፡በመጋቢት ወር 2004 ዓ.ም. የቀድሞውን ፕሬዚዳንት አቶ ልዑል ሰገድ ተፈሪን ተክተው የዳሸን ባንክ ፕሬዚዳንት ሆነው የተሾሙት አቶ ብርሃኑ፣ ለቦርዱ ባስገቡት የመልቀቂያ ደብዳቤ የግል ጉዳይን በምክንያትነት ማቅረባቸውን የባንኩ ምንጮች ገልጸዋል፡፡ ነገር ግን ለመልቀቃቸው ምክንያቱ በትክክል ባይታወቅም፣ በግዳጅ እንዲለቁ መደረጉን የሚናገሩ አሉ፡፡ የምክትል ፕሬዚዳንቱ አቶ አበበ ምክንያትም ተመሳሳይ ነው ተብሏል፡፡አቶ ብርሃኑ በዳሸን ባንክ ውስጥ ከምሥረታው ጊዜ ጀምሮ ያገለገሉ ሲሆን፣ በተለያዩ ኃላፊነቶች ሠርተዋል፡፡ ከአቶ ልዑል ሰገድ ላይ ኃላፊነቱን ሲረከቡ የሲስተምስና ሪሶርስስ ዘርፍ ምክትል ፕሬዚዳንት ነበሩ፡፡ ፕሬዚዳንት ሆነው የተሾሙትም በተጠባባቂነት ለተወሰነ ጊዜ ካገለገሉ በኋላ ነው፡፡አቶ አበበ የሪሶርስና ፋሲሊቲስ ማኔጅመንት ምክትል ፕሬዚዳንት ሆነው በማገልገል ላይ የነበሩ ሲሆን፣ በተጨማሪም የፖሊሲ ዴቨሎፕመንት ኮሚቴ አባል ነበሩ፡፡  ከባንኩ ምንጮች ለማወቅ እንደተቻለው አቶ ብርሃኑን፣ በአሁኑ ወቅት በምክትል ፕሬዚዳንትነት በማገልገል ላይ ያሉት አቶ አስፋው ዓለሙ በተጠባባቂ ፕሬዚዳንትነት ይተኩዋቸዋል ተብሏል፡፡ አቶ አስፋው የኦፕሬሽንስ ማኔጅመንት ምክትል ፕሬዚዳንት ሲሆኑ፣ እሳቸውም የፖሊሲ ዴቨሎፕመንት ኮሚቴ አባል ናቸው፡፡ ዳሸን ባንክም ሆነ ተሰናባቾቹ አቶ ብርሃኑና አቶ አበበ በጉዳዩ ላይ አስተያየታቸውን እንዲሰጡ የተደረገው ጥረት አልተሳካም፡፡በመስከረም ወር 1987 ዓ.ም. የተመሠረተው ዳሸን ባንክ በአገሪቱ ውስጥ በሥራ ላይ ካሉት የግል ባንኮች ግዙፉ እንደሆነ ይነገርለታል፡፡ በተከታታይ ዓመታት ባስመዘገባቸው ትርፎች ከባንኮቹ ሁሉ ቀዳሚ ሲሆን፣ እ.ኤ.አ. በ2013/14 ከታክስ በፊት 957.6 ሚሊዮን ብር አትርፏል፡፡ ይህ የትርፍ አፈጻጸም ከቀዳሚው ዓመት ጋር ሲነፃፀር የ144.7 ሚሊዮን ብር ወይም 17.8 በመቶ ብልጫ እንዳለው የባንኩ ሪፖርት ያሳያል፡፡ የባንክ ባለሙያዎች ባንኩ በተከታታይ እያስመዘገበ ያለው ትርፍና የባንኩ ጠቅላላ ሀብት 22 ቢሊዮን ብር መድረሱ የጥንካሬው ምልክት ነው ይላሉ፡፡ ዳሸን ባንክ ማኔጅመንቱ በአንድ ፕሬዚዳንትና በአራት ምክትል ፕሬዚዳንቶች ይመራል፡፡ 